初春苦寒久不到雙溪成長句書懷
作者：王炎
朝代：宋

paragraphs: 老去頗多病，苦寒摧折之。
袍繭非不溫，不能護清羸。
蒲團穩附火，蓄縮如凍龜。
西山有桃李，借問惟枯枝。
好花何時開，仲春以爲期。
榮悴自相代，出處亦有宜。
天寒但深藏，日暖當游嬉。
强健不須喜，老死何必悲。
曉日升扶桑，莫還入崦嵫。
置之勿復道，理達心何疑。
及時且行樂，花邊傾一巵。